
			Til minne om Sven Åge Birkeland 1960–2022 

			Sven Åge Birkeland var en av de mest markante formidlere av et teater preget av den performative vendingen. Det gjorde han gjennom sin mangeårige kunstneriske ledelse av Bergen Internasjonale Teater (BIT Teatergarasjen). Derfor er denne boken tilegnet hans minne.

		

	
		
			

			 

			Forord av Kristina Melbø Valvik

			Knut Ove Arntzens historiske essays, artikler og kritikker gir et historisk perspektiv og en levende innføring i samtidens teater – både norsk, ­nordisk og internasjonalt. Arntzen har et nært forhold til praktisk teater og har vært en viktig formidler av nyskapende og internasjonalt teater. Den formidlingen Arntzen representerer er faglig overskridende i den forstand at den krysser grensene mellom ulike disipliner, miljøer og landegrenser. Arntzen var dessuten en del av en teoretisk nyorientering innenfor teatervitenskap på 1980- og 1990-tallet som innebar å forstå betydningen av det performative. Nyorienteringen handlet også om å knytte teori og praksis sammen. Arntzens tankemønster og kunnskap i kombinasjon med et fremoverrettet blikk har vært avgjørende for å løfte de norske teater- og scenekunstinstitusjonene ut av gamle konvensjoner. 

			Noen år før Arntzen avsluttet sin magistergrad i Frankrike med fransk statsstipend 1979/1980 gjorde han et forsøk på teaterkritikk etter å ha sett Théâtre du Soleil i Paris i 1975. Artikkelen ble sendt til Arbeiderbladet i Oslo, men kom ikke på trykk den gang. Men fra 1976 skriver han regelmessig for Arbeiderbladet i en tiårsperiode på freelance-basis. Denne samlingen av Arntzens historiske essays, artikler og kritikker er en videre­føring og utvidelse av artikkelsamlingen «Festivaler og teaterreiser – Glimt fra europeisk teater 1978–1984» som var tenkt utgitt i 1985, uten at det ble realisert. Samlingen var ment å gi en forståelse av hvordan vi betrakter det moderne teateret, og vise de utviklingstendensene som ligger til grunn for teater- og scenekunst i samtiden. Den dannet grunnlaget for en utgivelse under tittelen Å skape bevegelse i kunsten, utgitt internt på Kunsthøgskolen i Oslo – Avdeling Teaterhøgskolen i 2019 i samarbeid med daværende professor i regi, Runar Hodne.

			

			Slik samlingen foreligger nå, spiller den desto mer på Arntzens aktive rolle som formidler av nyskapende internasjonalt teater, og da ikke bare som ­kritiker, men også som foreleser og teoretiker. Egenskapen til å knytte sammen teori og praksis tar utgangspunkt i hans virke som teaterkritiker, noe som i bunn og grunn også har vært Arntzen metode innenfor feltet teater­vitenskap. 

			Personlig erkjennelsesteori 

			Det var skuespilleren og regissøren Anne Gullestad som på midten av 1970-tallet tipset Arntzen om en ledig post som teaterkritiker i Arbeiderbladet. «Ja vel ja, det var jo et godt tips», gjenforteller Arntzen. «På det tidspunktet var jeg vel nesten fylt 25 år. Så tok jeg en telefon til Arbeiderbladet, og jo de var interessert.» Vi sitter på restauranten Wesselstuen i Bergen våren 2019 og snakker om teatermiljøet Arntzen var en del av på slutten av 1970-tallet, da han også var med på å drive den frie teatergruppen Smugteatret i Bergen. I denne perioden hadde Arntzen fransk statsstipend og avsluttet arbeidet med sin magistergrad i Paris i 1980. 

			Jeg gikk på seminarer og forelesninger hos Bernard Dort under min tid i Paris. Han var kritiker og teaterforsker, og ved siden av min veileder til magistergraden i Bergen, Berit Erbe, var han en av de viktigste akademiske inspirasjonskildene for meg. Dessuten brukte jeg nok Paris den gangen slik som folk bruker Berlin i dag. 

			Da Arntzen var ferdig med magistergraden i 1980 fortsatte han å pendle mellom Bergen og Paris og han utvidet perspektivet med byer som Berlin, Amsterdam og New York. «Jeg var klar over og åpen for de nye filosofiske strømningene og de nye uttrykksformene gjennom det teatret jeg så rundt i verden». Det var i denne perioden Arntzen begynte å skrive regelmessig for Arbeiderbladet og for Spillerom (utgitt av Teatersentrum, senere Norsk danse- og teatersentrum). Etter hvert siktet Arntzen seg inn på universitetet, og fikk fra 1983 fast ansettelse ved teatervitenskap, Universitetet i Bergen med særlig oppgave å være orientert internasjonalt, og han forklarer det slik i mine samtaler med ham: 

			

			Det var ingen karrieretenkning i det hele tatt, det var simpelthen et spørsmål om man mon tro ikke kunne bruke universitetet til nettopp å formidle internasjonalt teater til norske studenter og teaterarbeider. 

			I denne perioden oppsto det et miljø i Bergen med blant annet Baktruppen og BIT Teatergarasjen som Knut Ove Arntzen hadde et nært forhold til. 

			Mye av det jeg har publisert om norsk scenekunst handler om grupper som har vært med på å påvirke nettopp gjennom bevissthet om begreper og tendenser. Det har vært en dialog. Med Baktruppen gikk det så langt at det ble en lek. De gjorde det, og så skulle jeg komme å si noe om det. Og i neste omgang brøt de med det de hadde gjort og det jeg hadde sagt. 

			Det var en måte å skape bevegelse i kunsten. 

			Om kritikk 

			Kunsten er alltid i dialog med seg selv og omverdenen. Mennesket har alltid søkt etter et språk for å forstå og for å formidle disse samtalene. Det være seg den som lager verket, kunsten i seg selv eller de som tenker rundt det. Kritikeren står for den offentlige dialogen om kunst. Forsvinner kritikeren oppstår et problem for kunstens vesen. Kritikeren skal beskrive, forklare og fange kunsten i sin samtid. 

			I mangfoldet av språk i den offentlige diskursen behøver vi også den spesialiserte og mer avanserte tenkningen rundt kunst. Forskning, historiske anliggender og problematisering er avgjørende og kan skape bevegelse i kunsten hvis det oppstår en samtale mellom kunsten og betrakteren. Arntzen benytter seg gjennomgående av den klassiske, retoriske oppbyggingen i sin måte å skrive kritikk på, noe som generelt sett kan sies å bestå av en introduksjon der tittel, dramatiker, regissør, scenograf samt spillested og -tid blir presentert. Deretter følger det en beskrivelse av den dramatiske teksten i forhold til hvor mye informasjon kritikeren mener leseren behøver, og deretter beskrives og diskuteres den sceniske utformingen. Hvem ser vi, hva gjør de og hvor befinner de seg? Forestillingen settes inn i en kontekst, og kritikeren vurderer skuespillerprestasjonene og de estetiske grepene. Arntzen snakker om ny autentisitet i forbindelse med postmoderne kunst der den personlige erfaring og biografi knyttes til kunstverket. På samme måte kan en også snakke om Arntzens kritikker som en iscenesettelse av erfaringer og erindring knyttet til opplevelse og teori. Disse relaterer seg til refleksjoner over det personlige og stemningsrelaterte der bevissthet om sted og kontekst tas med i kritikken. 

			

			Noen merknader til samlingen 

			Denne samlingen av historiske essays, artikler og kritikker gir en recycling av Knut Ove Arntzens forklaringer og beskrivelser. Det er recycling fordi det tillater oss å ta opp igjen og belyse begreper, historie og kontekst. I forordet til en tidligere planlagt utgave av teaterkritiske tekster, skrev Knut Ove Arntzen noe som fortsatt er gyldig for denne utgivelse: 

			Jeg har i disse artiklene forsøkt å tilnærme meg forestillingene både på en analytisk og «opplevende» måte, samtidig som der vil være «skjulte» tråder å følge fra artikkel til artikkel. Disse trådene går på tvers av landegrenser og teatermiljø. 

			Da jeg fikk se den første samlingen av kritikker 1978–1988 fra Arbeiderbladet, Oslo, så jeg potensiale for en utvidet og oppdatert utgivelse nettopp fordi kritikk er en viktig dokumentasjon av teatret, men også for samfunnet hvor teatret virker inn. På den måten åpnes det opp for at en kan orientere seg fritt i feltet med utgangspunkt i eget ønske og intensjon. 

			Denne utgivelsen er ordnet i tre hoveddeler: Historiske essays, artikler fra Spillerom, 3t – tidsskrift for teori og teater og kritikker fra Norsk Shakespeare­tidsskrift mellom 2000–2019. Alle tekstene kan leses uavhengig av den redaksjonelle kronologiske orden, noe leseren gjerne må gjøre. Hvis tekstene derimot leses kronologisk, vil en se hvordan utviklings­tendenser kommer til syne gjennom de betraktninger og analyser Knut Ove Arntzen legger opp til og som han forklarer i de historiske essays og i artiklene. Da vil en se at de ligger tett knyttet opp mot utviklingslinjene i norsk teater- og scenekunst. Leseren vil, slik jeg selv gjør det, finne linjer, sammenhenger og inspirasjon i kritikkene. Jeg har valgt å avslutte dette forordet med enda et sitat fra samtalen vår på Wesselstuen i Bergen, et sitat som jeg mener er et eksempel på Knut Ove Arntzens holdning til seg selv som teaterforsker, underviser og teaterkritiker: 

			

			Akademikere har en tendens til å holde seg isolert. Det var en periode hvor man ikke skulle la seg besmitte. Som akademiker skulle du være ren, du skulle ikke ha noe å gjøre med kunstverket og miljøet. Hvis du beskriver noe som du har et nært forhold til, eller som du har vært med på å utvikle, så vil det i forhold til en slik logikk bety at du honorerer dem og kanskje gir deg selv status. MEN hvis du ikke er med på å påvirke så har du desto mindre å skrive om. 

			Nysgjerrige lesere anbefales å lese samlingen med åpent og reflekterende sinn.

			 

			Kristina Melbø Valvik er kurator ved BIT Teatergarasjen og redaksjonell medarbeider.

			Knut Ove Arntzen på kunstnerkafeen La Palette i Rue de Seine, 2016. Foto: Kristina Melbø Valvik

		

	
		
			

			 

			Forord av Runar Hodne

			Knut Ove Arntzen har gjennom sin virksomhet som kritiker og akademiker skapt et språk for samtidige strømninger i internasjonalt teater. Dette språket analyserer og setter begrep på teatret i sin samtid og inspirerer til videre scenisk undersøkelse. Teater er gjennom sin tilknytning til språk regionalt, men som kunstform er det internasjonalt, og Arntzens tenkning gir leseren mulighet til å se scenekunsten som et utvidet felt på tvers av geografi, historiske og kulturelle forskjeller. 

			Som registudent i Arntzens undervisning fikk jeg begreper for det jeg selv hadde sett og verdsatt. Med Arntzen fikk jeg et kritisk og diskuterende blikk som bidro til å formulere egne prosjekter i dialog med min egen tid og mitt eget kunstsyn. Som fast underviser ved Regilinjen siden begynnelsen av 1990-tallet har Arntzen har hatt stor betydning for en lang rekke norske teaterregissører. 

			Tekstene som er samlet her gir et historisk riss. De gir et innblikk i den tiden de er skrevet for, samtidig som de trekker en linje tilbake til europeisk teater ved inngang til modernismen. Tekstene gir oss innblikk i postmoderne strømninger og viser på hvilken måte disse har skapt tendenser i norsk teater, uvurderlig lesestoff for enhver scenekunstner i dag. 

			Runar Hodne er professor i regi, tidligere leder for Regilinjen/Teaterhøgskolen Kunst­høgskolen i Oslo og nåværende teatersjef på Oslo Nye Teater. Den første versjonen av denne boken ble utgitt under tittelen Å skape bevegelse i kunsten som internt trykk for registudentene ved Kunsthøgskolen i Oslo (KHiO, Teaterhøgskolen) i 2019.

		

	
		
			

			 

			Regikunst mellom estetikk og kontekst

			Introduksjon ved Knut Ove Arntzen

			I denne samlingen av tidligere og ny-bearbeidede kritiske tekster om teater vil jeg vise hvordan samtidsteatret kan kartlegges i et historisk perspektiv, fra ritualer og tablå til arrangementskunst og trender i moderne regikunst. Samtidsteater er å forstå som moderne regikunst i lys av vendingen fra teater som tekstrepresentasjon til det performative som internasjonalt i stor grad fant sted fra slutten av 1960-tallet og fremover. Det moderne regiteatrets gjennombrudd skjer i lys av pop-kulturens gjennombrudd og det politisk dokumentarisk teater og kan forståes i lys av begrep som postmoderne teater, visuell dramaturgi og det postdramatiske. Ingenting er nytt i teaterhistorien, så derfor har boken fått undertittelen «Fra myter og tablå til moderne regikunst». 

			Kartleggingen vil jeg gjøre gjennom historiske essays i første del, artikler i tidsskrifter fra 1980-tallet frem til tidlig 1990-tall i andre del og gjennom et utvalg kritikker i Norsk Shakespeare (og teater-) tidsskrift fra 2000- og 2010-tallet i tredje del. Første del er i stor grad bygd på forelesninger som ikke har vært publisert før, i tillegg til publiserte kronikker eller artikler som beskriver tendenser. I andre del skal en kunne se en anvendt historisk forståelse og i tredje del kommer det historiske og analyserende til anvendelse som kritisk diskurs. 

			Begrep som scenekunst og teater kan noen ganger være brukt om hverandre, men de er mer eller mindre identiske størrelser. Scenekunst kan noen ganger også omfatte andre sjangre enn teater i mer tradisjonell forstand, altså vise til performative uttrykksformer som også omfatter musikkteater og dans. Det er imidlertid regikunst i historisk og performativt teater som er i fokus for denne samlingen. Den vil også ha en liten ordliste med sentrale begreper og definisjoner. Målgrupper for samlingen er alle teaterinteresserte, ikke minst studenter som selv skal bli utøvende kunstnere eller søker teoretisk forståelse til anvendelse som kritikere, dramaturger, produsenter eller pedagoger. 

			

			Et underliggende premiss for samlingen er at vår tids regikunst og teater er uttrykk for vendingen mot det performative mer enn teater som representasjon av dramatikk i snever forstand. Det dreier seg også om en viktig veksling mellom estetisk tilnærming og det kontekstuelle, det vil si mellom bruken av virkemidlene og sammenhengen kunstproduksjonen inngår i. Bertolt Brecht ville at et stykkes fabel skulle formidles ved hjelp av de sceniske virkemidlene, slik som skuespill, scenografien, det musikalske og lydlige. Dermed ga han de sceniske virkemidlene verdi i seg selv, slik at de ikke lenger bare var redskaper for å spille teksten som litteratur i tråd med den franske klassismens enhetslære fra 1600-tallet. Forståelsen for at det teatrale og performative er en kunst i seg selv som må sees i lys av hvordan den moderne regikunsten brøt med det klassiske teatret som på 1800-tallet utviklet seg i både romantisk og borgerlig-realistiske retninger. Bruddet kom så ved at modernismens teater brøt med de klassiske konvensjoner for hvordan handling skulle fremstilles i det sceniske rom. 

			Illusjonsscenen måtte vike for utforskningen av det rytmiske rom, og dette bidro til å utvikle større bevissthet om virkemidlenes betydning. Det førte til nye muligheter for teatret til å være teatralt og eksperimentere med nye formale grep. Utforskningen av det performative og teatrale gjennom stilisering og billedeffekter bidro til at teatret i stadig større grad ble oppfattet som en egen kunstart. Den moderne regikunsten er en bærebjelke i teatret. Regiarbeidet fikk en likeverdig status med teksten. Det ble mulig å arbeide friere med teksten og klassisk dramatikk. Postmoderne teater kan forstås som teater etter Brecht og kan defineres der teatret i tillegg til å bearbeide modernismen også resirkulerer klassisk tablåkunst og andre stilelementer fra tidligere epoker. En annen bærebjelke for teatret etter Brecht er bevisstheten om den samfunnsmessige konteksten teaterarbeidet inngår i, og at det kunstneriske arbeid kan være personlighetsutviklende og sosialt for både tilskuerne og de utøvende. Brecht så på det sosiale engasjement og den politiske bevisstgjøringen som selve klangbunnen for regiarbeidet der den samfunnsmessige forståelsen skulle vises i og synliggjøres ved hjelp av de sceniske virkemidlene. Den tyske teaterforskeren Hans-Thies Lehmann har definert det nye teatret som et postdramatisk teater,1 som vil si at virkemidler og arbeidsprosess blir dekonstruert eller brutt ned og de sceniske virkemidlene blir sidestilt med hverandre. Teksten er ikke lenger overordnet det visuelle, men blir et materiale som regissøren kan arbeide fritt ut ifra samtidig som teksten er likeberettiget med de andre virkemidlene. Det postdramatiske paradoks ligger imidlertid i det faktum at teatret til forskjellige tider og på forskjellige måter har tatt opp i seg sanglige og kroppslige elementer, slik at det litterære klassiske teater også hadde ikke-dramatiske elementer. 

			

			Hvis vi ser på teatret som en vev av virkemidler kan vi forstå hvordan forestillinger kommuniserer som univers av betydninger og tilskuerne er frie til å se inn i og fortolke det de ser ut fra sine personlige erfaringer. Post­moderne teater og regikunst har vært viktig for å synliggjøre forskyvninger fra et lukket kunstverk til en opplevelsens kunst i det performative. I den grad det skapes illusjon, er det som en lek med dramatisk handling eller fortelling. Det kontekstuelle, den personlige identiteten, det geografiske, kulturelle og politiske er blitt avgjørende faktorer og materiale for den kunstneriske skapningen. I min forskning har jeg med utgangspunkt i et nordisk perspektiv introdusert begrepet ambient inn i regikunsten.2 Den ambiente regikunsten inkluderer tilskueren i en atmosfære som publikum er invitert til å være en del av, noe som i stor grad også gjøres ved hjelp av pop-kulturelle virkemidler hentet fra revy- og kabarettradisjonen med bruk av lysgirlandere, konfetti og andre former for kitsch-elementer. En slik atmosfære kan være skapt ved hjelp av åpne rom og bruk av stemningsskapende musikk, noe som i det frie feltet i stadig større grad har kommet til uttrykk som immersivt teater hvor publikum vandrer fra tablå til tablå gjennom labyrintiske rom. Den danske regissøren Signa eller det engelske kompaniet Punchdrunk.

			Jeg ønsker å vise hvordan teatret har tatt i bruk tverrkunstneriske virkemidler og inkluderer tilskueren i en sosial atmosfære. Fokus for det kunstneriske arbeid endrer seg gjennom måten forestillinger erfares på av tilskuerne og det som skjer i forhold til hvordan publikum også konfronterer seg med og opplever den samfunnsmessige og personlige konteksten. Dermed oppstår en ny bevisstgjøring av posisjoner og ferdigheter i forlengelsen av tradisjonelle former for beherskelse av håndverk og teknikk. Bevisstgjøringen handler om hvordan det sosiale, det kontekstuelle, forskjellighet og identitet har utvidet feltet for hva vi forstår som estetiske virkemidler. 

			

			Konteksten eller den samfunnsmessige ramme er blitt et hjelpemiddel på linje med regikunst, dramaturgi og skuespillerkunst. Dermed kan vi snakke om en estetisk overskridelse som setter søkelys på hendelsen mer enn på det håndverksmessige og søken etter estetisk perfeksjonering. Overskridelsen er viktig! Ikke nødvendigvis fordi den skaper grenseløshet, men fordi den utvider feltet for hva som kan defineres som estetisk. En annen tysk teater­forsker, Erika Fischer-Lichte har omtalt teatret som en særskilt kunstform som kan defineres som performativ kunst, eller performancekunst i retning av det mer tverrfaglige og hybride. Den menneskelige kroppen, forskjellige rom og forskjellige materialer blir dermed tatt i bruk i den kunstskapende prosessen. Fischer-Lichte har også belyst hvordan forskjellige kunstformer kan være interaktive, noe som er viktig for å forstå det teatrale som del av forskjellige kunstpraksiser uavhengig av sjanger, det være seg teater, film eller litteratur og tekstforståelse. Dette er i stor grad knyttet opp mot hybride, performative uttrykk som springer ut fra tverrkunstneriske prosesser i retning av såkalt cross over slik Fischer-Lichte har definert det.3 

			Et teater hvor side- eller likestillingen mellom teksten og det visuelle gjennomføres, er kjennetegnet av hvordan hierarki i organiseringen av virke­midler og i arbeidsprosessene er brutt ned. Tverrkunstneriske arbeidsmåter ved Bauhaus-skolen i Tyskland på 1920-tallet så vel som Bertolt Brechts dialogisk orienterte arbeidsmåter bidro til denne utviklingen som innebar nedbrytning av hierarkier. Senere, og i lys av postmodernismens dekonstruksjon av handlingsforståelse og virkemidler, har nye forestillingsformer vokst frem som har latt tilskueren ta stilling til spørsmålet om mening i retning av en ikke styrt opplevelse. Arbeidsprosessene har vært mer basert på workshop enn den russiske og østlige inspirerte studiotradisjonen med sin sterke vekt på mesterlærerprinsippet. I dette lå det et brudd med både klassisismen og den borgerlige eller sosiale realismen med sin styrte handlingsdramaturgi basert på dramaet som krise og renselse i form av katarsis, og dermed indirekte redskap for samfunnsstyring forstått som dannelsesprosesser. 

			

			Dette har åpnet for større grad av lekfullhet i teatret, og at teatret har tatt i bruk pop-kulturelle og lekfulle virkemidler i arbeid med både det klassiske drama fra antikkens rituelle skuespill til Shakespeare, Goethe, Schiller og Ibsen. I regiteatret har det dramaturgisk sett i stadig større grad blitt arbeidet med likestilling mellom virkemidlene og hvordan kunstneriske uttrykk kan kontekstualiseres i forhold til samspill mellom kunstartene. Med jevne mellom­­rom tar teaterutviklingen nye retninger. Disse fanges opp og settes begrep på av den profesjonelle teaterkritikken og forskningen. Et stadig større mangfold må ta høyde for at det er behov for stadig ny kritisk terminologi både innenfor det kunstfaglige og akademiske feltet.

		

	
		
			

			 

			 

			 

			DEL I

			Fra ritualer og tablå til performance og regikunst

			Historiske essays

			Den første delen består av teaterhistoriske essays som er en be­­arbeidelse av forelesninger, kronikker og foredrag samt et essay om den nye autentisiteten eller det sosiale i teatret. En rød tråd er hvordan teatrets opprinnelse i ritualer, mytiske dramatiseringer og tablåkunsten under renessansen og barokken skaper et historisk redskapslager for å forstå moderne regikunst. Utviklingen fra arrangementskunst til moderne regikunst har fokus på Max Reinhardt, Erwin Piscator og Bertolt Brecht. Regikunsten etter Brecht må forstås i et større perspektiv. Det blir stilt spørsmål ved hva som skjer i europeisk og norsk regikunst fra 1960-tallet. Meningen er å gjøre en kartlegging av noen sentrale aspekter ved teaterhistorien fra det eldre historiske til gruppeteatrene på 1960- og 1970-tallet, frem til postmoderne teater og regikunsten mellom visuell dramaturgi, det postdramatiske og teatermaskinens teatrale illusjon. Til slutt handler det om fake, kunst og politikk i den nye autentisiteten som er preget av alvoret i verden etter katastrofale hendelser som aids-bølgen, 9/11 og det nyreligiøse. Tendensen har i stor grad gått i retning av at estetiske trender slår over i og bryner seg på det politiske og sosiale i et opplevelsens teater.

		

	
		
			

			 

			Fra ritualer og mytisk dramatisering til opptog, fest og tablå

			En sentral teori om teatrets opprinnelse er at det har sitt utspring i ritualer av religiøs og mytologisk karakter. Ritualene fra både historisk og før-historisk tid hadde som funksjon å vise at menneskene kunne tilpasse seg naturen og finne forklaring på naturfenomener gjennom å utvikle mytologiske beretninger om guder og verdens skapelse. Det må sees i forhold til menneskenes søken etter å forstå og komme i forhold til og forstå naturkreftene, slik teaterviteren Benjamin Hunningher forklarer det i boken The Origin of the Theatre. Han mener at de regelmessige vekslinger eller forandringer i naturen ofte er gjenstand for etterligning gjennom ritualbaserte spill og ritualer. Slik forsøker menneskene å kontrollere naturkreftene. Et eksempel er den nordamerikanske urbefolkningens regndans, som inngår i en form for naturreligion. Hvis ånden som regndansen henvender seg til, ikke lar seg bevege, må dansen gjentas i det uendelige. 

			I førkristen samisk mytologi ble sjamanen kalt noaide. Gjennom transe skulle noaiden oppsøke bjørneånden for å forklare den nødvendigheten av å drepe bjørnen. Dermed skulle det skje en forsoning mellom mennesket og naturkreftene. Ved hjelp av dansen skulle man oppnå denne kontakten. Rytmisk bevegelse bringer en viss form for transe under visse forhold, og fra middelalderen kjenner en tilfeller av danseepidemier hvor folk danset seg til døde, beskrevet av religionshistorikeren Theo van Baaren. I sin opprinnelige rituelle sammenheng skulle dansen altså gjøre deltagerne delaktige i det overnaturlige.3

			

			Masken ble tatt i bruk som et middel til å skape fellesskap med og identifisere seg med naturmaktene.4 Det kunne være danser for å beskrive verdens skapelse, himmeldanser, kosmiske danser, begravelses- og gravdanser, dødsdanser, jakt- og dyredanser, våpendanser, prosesjonsdanser, bakkantiske danser og innvielsesdanser m.fl. Den bakkantiske dans var en besettelsesdans i tilknytning til den gammelgreske dionysiske kulten som bidro til å skape det gamle greske teater, komedien og tragedien. I Europa overlevde former for kultisk dans og folkelige ritualer til langt ut i middelalderen og enda senere. Rester av disse er levende i julebukk-tradisjonen som vi kjenner fra Norge. Et annet eksempel er det såkalte Perchthenlauf i visse deler av Tyrol og Salzburg-området i Østerrike som viderefører førkristne, hedenske tradisjoner: Under juletiden kler unge menn som deltar i Perchthenlauf seg ut i skremmende masker, saueskinn og med små klokker rundt armleddene. De danser og løper skrikende gjennom by og mark. De er også kledd ut på forskjellige måter for å forestille spesielle typer. Det hender også at de bryter seg inn i husene til folk for å skremme dem opp mens de skriker og danser. Når den ville Perth dukker opp, går de over i en frenetisk og vill tilstand som ender med at de må hoppe høyere og høyere, og over brønnstokken – for i vannet bor de ukjente kreftene. Perth er mannen med djevelmaske, og for ham er man bare trygg når man er innendørs. Før i tiden hendte det at Perth ble jaget og symbolsk slått i hjel.5 

			Fra rituelle fester til festlige tradisjoner

			Danseritualer fra tidlig og før-historisk tid utviklet seg til mer komplekse kultiske fester, og det oppsto mytologiske dramatiseringer. Muntlig formidlede myter om for eksempel verdens opprinnelse ble brukt som scenario eller materiale for kultiske forestillinger. I dette ligger en direkte ansats til teater I det som skjer når ritualer og myter dramaturgisk smelter sammen og blir til handlinger som noen ser på og noen deltar i. Det vil si at mytologier blir iscenesatt gjennom ritualer og seremonier som inngår i festivaler som skulle fremme fruktbarhet. Historiske eksempler på dette er de rituelle dramatiske festene som vi kjenner fra det gamle Egypt og antikkens Hellas. Det sumeriske Gilgamesh-eposet fra 3000 år før vår tidsregning kan ha bli brukt i sammenheng med slike mytologiske dramatiseringer. Den gamle religiøse festen til ære for den egyptiske guden Osiris (latinsk Isis) hadde dramatiske og teatrale elementer med kultiske danser som et viktig uttrykksmiddel. Ikhernofret-steinen fra 1868 f.Kr. gir gjennom innskrifter vitnesbyrd om spillet til ære for Osiris og som er blitt omtalt som Abydas-mirakelspillet som kan ha vært et spill til ære for de avdøde faraoene.6

			

			Teatersosiologen Jean Duvignaud gir i sin bok om fest og sivilisasjon en skisse av forskjellige former for fester og festlige tradisjoner fram til vår tid,7 ofte med innslag av dans og parader. Det dreier seg om fester av både religiøs og verdslig karakter. Eksempler på verdslige fester er politiske manifestasjoner, slik som revolusjonsfester eller 1. mai-prosesjoner. Av ennå levende religiøse fester kan nevnes jule- og påskeprosesjoner både fra det europeiske kontinent og Nord Amerika. Thanksgiving Day kom til Amerika med skipet Mayflower. Den amerikanske teatergruppen The Bread and Puppet Theatre, ledet av Peter Schumann, brukte Thanksgiving Day-paraden som utgangspunkt for anti-krigsdemonstrasjoner i New York i 1960-årene under Vietnamkrigen.8 

			Mellom fest og teater

			Forfatteren og dramatikeren Alfred Simon går i sin bok Les signes et les songes (Tegnene og drømmene) inn på forholdet mellom fest og teater.9 Han påviser hvordan festen har en teatral karakter og teatret en festlig karakter. Festens teatrale karakter ligger i bruken av teatrale uttrykksmidler som dans, masker og kostymer. Teatrets festlige karakter ligger i publikums opplevelse av samhørighet under en forestilling. Gallaforestillingen er en teaterkveld hvor publikum er spesielt invitert til å markere seg på en festlig måte ved å være kledd til fest. Da spiller de opp til en rolle som passivt medvirkende i opplevelsen av scene/sal som en helhet. Dette er en tradisjon som går tilbake til renessansen og barokkens fyrstehoff, hvor publikum selv forsynte teatret med skuespillere. Pasjen ved hoffet var selv skuespiller. Mysteriespillene i middelalderen hadde også sin spesielle kultiske opprinnelse, nemlig i de såkalte tropene. Det var dramatiseringer av evangeliet med innlagte dialoger og korsang som ble fremført i forbindelse med katolske messen. Hunninghers tese er at dette var kirkens måte å utfylle tomrommet etter de hedenske kultiske fester som delvis forsvant med innføringen av kristendommen.10 I forbindelse med rituelle dramatiseringer blir teatrale elementer som masker, dans og kroppsuttrykk tatt i bruk. Den mytologiske dramatisering går inn i en større kultisk sammenheng som vi kan kalle for fest. Gjennom bruken av teatrale elementer får festen en spektakulær karakter i tillegg til at noen ser på mens andre utfører seremonielle handlinger. I dette brytningspunktet er det altså at opprinnelsen til teatret ligger og som bidro til å utvikle det antikke greske teater med sine dramatiske genre som tragedie, komedie og satyrspill.

			

			Kimen til middelalderens religiøse teater lå i dramatiseringer av det kristne evangeliet i liturgiske spill som liturgiske troper og de mer komplekse pasjons- eller mysteriespillene. Kirkespillet blir langsomt verdsliggjort. I religiøse opptog som fortsatt eksisterer i de katolske landene, lå kimen til festlige opptog av verdslig karakter slik vi kjenner dem fra tidlig italiensk renessanse. 

			I renessansens teaterfremføringer er det mulig å se en forbindelse mellom fester ved hoffet og hyrdespill på den ene siden og fruktbarhetsritualer fra hedensk tid på den andre. Renessansens dramatikk hentet mye av sitt stoff fra hyrdediktningen med tradisjoner tilbake til gresk og romersk diktning slik som Ovids Metamorfoser (Forvandlinger) fra romersk gullalderdiktning. William Shakespeares A Midsummer Night’s Dream (En midtsommernatts drøm) er eksempel på en komedie som er inspirert av hyrdespill i den ­pastorale tradisjonen. 

			Triumftog med tablåer

			De fyrstelige opptogene under renessansen, såkalte trionfi eller triumftog med tablåer på vogner trukket av hester var verdslige med klar festlig karakter, noe som også gjaldt hyrdespillene som ble praktisert som spill i hagelabyrinter og som pastorale mellomspill i forbindelse med fremføringene av tragedie og komedie under store bryllupsfester, slik det skjedde ved Medici-hoffet i Firenze i 1589.11 Karnevalet var en mer folkelig eller borgerlig versjon av festligheter med sine maskerader slik som det så godt kjennes fra Venezia hvor tradisjonen fortsatt holdes i hevd. Til sammen dreier seg om profaniserte eller verdsliggjorte fester. Som også kunne ha funksjon å demonstrere makt eller formidle budskap fra borgerskapet til aristokratiet og kongemakten. Festen har en teatral karakter mens teatret har en festlig karakter.

			

			Triumftog (trionfi) var opptog eller prosesjoner med tablåer på vogner som kunne vise allegoriske bilder av berg eller klipper, slik som i trionfien Guerra di Bellezza (Krigen om det vakre) på Piazza Santa Croce i Firenze i 1616. Fotfolk og ryttere dannet formasjoner og bakerst kom klippeberg i langsom bevegelse. De var konstruksjoner i pappmasjé-lignende materialer arrangert på vogner som allegoriske bilder slik som tablået Monte di Parnaso (Parnassberget), altså det fjellet hvor ifølge gresk mytologi lærdommens og kunstens folk holdt til. Aktørene var oppstilt som grupper på det kunstige berget, som en av flere allegoriske oppstillinger.12 Bak disse trionfiene sto arkitekter, billedkunstnere, og særlig sentralt sto scenemestre og ingeniører som Sebastiano Serlio, Bernardo Buontalenti og Leonardo da Vinci. 

			Renessansens og barokkens trionfier flyttet etter hvert innendørs, og tablåkunsten videreutviklet seg som mellomspill eller intermezzi til ordinære oppførelser av komedier og tragedier. De danner bakgrunnen for den pastorale genren, det vil si den tredje genren etter komedie og tragedier. Tragedien og komedien var preget av en enhetsdramaturgi som skulle skape illusjon av handling med begynnelse, midte og slutt, men i mellomspillene lå noe av opprinnelsen til både ballett, opera og syngespill til å ligge. Dette er historiske genre innenfor scenekunsten som har en klar karakter av en visuell dramaturgi gjennom det spektakulære. Handlingsforløpet formidles gjennom visuelle handlinger i tillegg til det musikalske. Etter hvert som den barokke illusjonsscenen basert på sentralperspektivet utviklet seg, var det scene­mestrene eller ingeniørene som var iscenesettere i tillegg til koreografene når det gjaldt opera og ballett.

			Under barokken skjedde det en videreutvikling av perspektivscenen fra renessansens malte bakvegger til den åpne og dype scenesjakten. Forvandlingsscenen utviklet seg sterkt sceneteknisk og bygningsmessig i løpet av 1500-, 1600- og 1700-tallet, slik som allerede på 1580-tallet med Teatro ­Olimpico i Vicenza med sine fastmonterte vinkelrammekulisser plassert i sjakter, og som måtte flyttes for hånd for å skape illusjon av faste scenebilder. Serlio hadde utviklet standardscenebilder for tragedien, komedien og pastoralen. Tragediescenen skulle vise et palass, komedien et gatebilde og pastoralen et skogsbilde, gjerne med en hule hvor den fryktelige drage skjulte seg. I 1618 ble Teatro di Farnese i Parma innviet basert på sceneingeniøren Giovanni Battista Aleottis (1546–1632) idéer om bruk av kulisser i form av sidevinger eller vinkel­rammekulisser drevet av et scenemaskineri i en stor og dyp scenesjakt (også kalt porta regia). Dermed kunne forvandlingen av scenebildet skje hurtig og mekanisk med de mulighetene det skapte til å operere med intermezzier, altså mellomspill mellom aktene.13 

			

			Intermezziene bestod av pantomime, dialog og korsang, noe som ble sentralt i utviklingen av operaen. Richard Wagners begrep om Gesamtkunstwerk kan forstås i en slik sammenheng. Også det representerer en form for tenkemåte omkring hvordan bilde, musikk og tekst kan smelte sammen til et helhetlig uttrykk.

			Opptog og politiske iscenesettelser

			I Frankrike og Nederlandene (Flandern, Holland) oppsto det på 1500- og 1600-tallet en politisk form for trionfi hvor aktørene beveget seg i bildet, slik at det ble levende tablåer. I forskjellige byer arrangerte borgerskapet opptog i forbindelse med kongebesøk, og meningen var både å hylle kongen eller fyrsten og samtidig å bruke opptogene til å kommunisere politiske ønsker. Det skjedde for eksempel da byborgerskapet i Rouen i 1550 under kong Henrik II av Frankrike (1547–1559) arrangerte opptog eller trionfi med levende tablåer som viste scener fra urbefolkningens liv i Brasil. Hensikten var å få kongen til å engasjere seg sterkere i kolonipolitikken.14 Denne trionfien foregikk delvis også på Seinen i form av vannspill og tilskuerne kunne se havhester trekke Neptuns vogn gjennom bølgene.

			Fra moderne tid kan den russiske revolusjonens store utendørs iscene­settelser etter 1917 av hendelsene under den russiske revolusjonen. Da Pariserkommunen avskaffet dødsstraffen brente man giljotinen offentlig foran huset til Voltaire,15 og i 1968 gikk store studentmasser ut på gatene i Paris – demonstrasjonstoget er også en slags fest, og maskene og dansen hører til i den.16

			

			En uttrykksform i og utenfor teatrene

			I vår tid kjenner vi festen som en teatral uttrykksform fra populærkulturen med show, popkonserter og dragshow. Det teaterhistoriske forskningsfeltet er større enn det vi institusjonelt forstår som teater, noe som også gjelder andre uttrykksformer av performativ karakter, slik det kan ses i forhold til happenings og performance. Disse kan på den annen side forstås i lys av fest og levende bilder eller tablåer. Teaterhistorien er et komplekst puslespill som skal settes sammen. Alle kulturer har sine former for fest, enten de er av religiøs eller verdslig karakter. De store politiske omveltninger i historien ble feiret slik som de revolusjonære festene i forbindelse med den franske revolusjonen.

			På diskotekene kunne man på 1980-tallet eller i senere house-parties oppleve en moderne form for fest hvor deltagerne kledde seg i moteriktige kostymer og speilte seg for hverandre i gjensidig dans. Da David Bowie sang «... put on your red shoes and dance ...» i «Let’s Dance», var det en oppfordring til festlig utfoldelse med klare teatrale attributter. Hvis vi stopper opp et øyeblikk og tenker oss om, vil vi se at ritualet som lek og mytologi er levende med bruk av maske, dans og kroppsuttrykk – i og utenfor teatrene.

		

	
		
			

			 

			Tablå og performancekunst mellom det tidlig moderne og postmoderne 

			I dette essayet vil jeg utdype sammenhengen mellom performancekunst og historiske forløpere i renessansen og barokken. La meg begynne med å vise noen eksempler på denne tilsynelatende sammenhengen fra vår tids ståsted, selv om den ikke er uttrykk for at kunstnerne selv kjenner så godt til den. Bergen Internasjonale Teaterfestival viste i 1984 Billedstofteater fra København med forestillingen Transsibirien som virkemiddelmessig var preget av tablå, prosesjoner og oppstilling av bilder i bevegelse. Forestillingen besto av aktører på romaskiner bak en installasjon av transistorradioer som ble brent på en rituell måte. Kunstneriske virkemidler ble knyttet sammen på en utradisjonell måte som har tilknytning til en eldre og til dels skjulte tablå- og mono­drama-tradisjonen som ligger bak performance, slik begrepet ble brukt av Gregory Battcock og Robert Nickas i antologien The Art of Performance. A Critical ­Anthology. Den inneholder en samling kritiske tekster om performance i teori og praksis og gir en introduksjon til performancekunsten i vår tid.1 

			Billedstofteaters forestilling var uvant for et teaterpublikum som var mer vant med det tradisjonelle dramatiske teater hvor teksten og det litterært dramaturgiske forløp er handlingsbærende. En slik forestilling måtte komme som en stor overraskelse – for ikke å si sjokk. Bruken av tablå er imidlertid svært gammel i kunst- og teaterhistorien, og den representerer en krysning mellom teater og billedkunst. Tradisjonen går i alle fall tilbake til middelalderens religiøse prosesjoner med for eksempel Kristi krybbe som levende arrangert bilde eller tablå. Under renessansen ble det som nevnt i forrige historiske essay arrangert festlige opptog ved fyrstehoffene i Italia med elementer av både feiring og maktdemonstrasjon. 

			

			Det er på sin plass å komme nærmere inn på det som innledningsvis ble kalt for en skjult tradisjon. Med det menes en utviklingslinje som til dels har vært ukjent eller lite lagt merke til og beskrevet i teaterhistoriske fremstillinger, slik som renessansen og barokkens trionfi og tablåer som beskrevet i det første essayet, «Fra ritualer og mytisk dramatisering til opptog, fest og tablå». Teaterforskeren Kirsten Gram Holmström omtaler i sin avhandling om monodrama, attityder og tableaux vivants uttrykksformer utenfor teaterhistoriens mainstream.2 Det historiske monodrama var en intim fremføringsform basert på en aktør som benytter seg av deklamasjon og pantomime under ledsagelse av musikk i tablålignende oppstillinger. Disse var et ledd i en systematisk utforskning av skuespillerkunsten og monodramaet som ny kunstform på 1700-tallet. Den franske opplysningsfilosofen og dramatikeren Diderot ønsket at tilskueren stilt overfor skuespillerkunsten skulle ha følelsen av å se på et maleri og han utviklet i sine skrifter ideer om pantomimiske handlinger. I monodramaet skulle uttrykket bli rent pantomimisk når lidenskapen som ble fremstilt hadde nådd et tilstrekkelig intenst nivå, men fortsatt under ledelse av musikk.3 En kan være fristet til å kalle monodramaet en umiddelbar forløper til det vi i dag forstår under performance. Det gjelder også attityden som uttrykksform, slik som den i første omgang var knyttet til den legendariske lady Emma Hamiltons navn. På slutten av 1700-tallet i Napoli framsatte hun ved hjelp av en fri bruk av pantomime og bevegelse følelsesmessige stemninger. De var knyttet til klassiske mytologiske legender og som hjelperekvisitter benyttet hun seg av gjenstander slik som tamburiner, krukker og sjal. Poseringen var særlig viktig i lady Hamiltons kunstform. 

			Fridans og eurytmi

			På 1800-tallet gled slike solo-uttrykksformer inn i den borgerlige og aristokratiske dannelses-sfæren og ble dyrket som private selskapsleker. Det gjaldt særlig danseinspirerte opptredener, og det er en slik privat opptreden Nora har når hun danser tarantella i Ibsens Et dukkehjem. Dermed er ikke veien lang til å ha fått en forståelsesbakgrunn for den type fri dans som dukker opp like etter siste århundreskifte i USA og Europa, nemlig forløperen for den spesielle fridans-tradisjonen som blir skoledannende i Tyskland etter inspirasjon fra blant annet Isadora Duncan og Rudolf Steiner. Fridans og eurytmi er elementer som går inn i det som blir vår tids danseteater. Sammen med tablåtradisjonen og innflytelsen fra kabaretkulturen kan den kanskje også sees på som bakgrunn for det solopreget visse performative uttrykksformer har fått. Men før en kommer dit, kan det være på sin plass å si noe om tableaux vivants eller levende bilder slik de ble brukt på 1700- og 1800-tallet. De sprang delvis ut fra ønsket om å skape illusjon av maleri på scenen, og var bygd opp på grupperinger av aktører i posisjon som skulle gjenskape kjente malerier. Dette kjenner vi for eksempel fra Christiania Theater. Der ble Tidemand og Gudes maleri Lystringen vist som levende bilde i 1859. Det var i mellomaktene disse ble vist.4 

			

			Visual performance

			Dermed er det gitt et historisk perspektiv for multimedia, og det er på tide å se nærmere på hva som har skjedd i vårt århundre. Da den amerikanske musikeren og performancekunstneren Laurie Anderson gjestet Festspillene i Bergen i 1982 fikk publikum anledning til å se hvordan en moderne solo-opptreden med bruk av forskjellige virkemidler, slik som scenisk opptreden, bruk av video og elektronisk musikk foregikk. Det er dette som i dag først og fremst oppfattes som performance, men egentlig er bildet mer komplisert enn som så. Laurie Anderson representerer en grunnleggende sett annerledes form for performance enn det Billedstofteater gjorde. De var på sin side direkte inspirert av den form for visual performance som amerikaneren Robert Wilson (1941–) kom frem til i forbindelse med sine stort anlagte forestillinger. Han ville eksperimentere med tablåeffekten og variere den ved hjelp av langsom bevegelse og monotoni, og noen ganger brukte han sterk lyd og usammenhengende tekster. Aktørene hans var dansere med en viss scenisk erfaring. Minimalistisk musikk av Philip Glass (1937–) var et av kjennetegnene på Robert Wilson’s forestillinger i 1970-årene. 

			

			Billedstofteater skilte seg imidlertid fra Wilson’s produksjoner på den måten at de oppsøkte miljøer som ikke vanligvis ble brukt til teaterformål. Wilson derimot benyttet seg nesten alltid av den såkalte titteskap scenen. Hovedsaken er imidlertid at både Wilson og Billedstofteater sto for visual performance, visuelt baserte visninger med handlingsmønstre i motsetning til performance art med visning av handlinger i sanntid. I en praktisk og faglig sammenheng er det lettere å holde seg til de engelske begrepene, ikke minst fordi det er internasjonale fenomener som omtales på samme måte i forskjellige språk. Visual performance er mer en teaterform med en form for strukturell handling som kan gjentas flere ganger, mens performancekunst ligger nærmere krysningspunktet mellom teater og billedkunst og kan like gjerne oppfattes som billedkunst. Innenfor det moderne eksperimentelle teater har Wilson hatt stor innflytelse, mens Laurie Anderson kanskje har hatt større betydning for billedkunstnere og musikere. Det dreier seg i alle fall om en rom- eller miljøbunden kunstnerisk virksomhet av levende karakter, hvor elektroniske virkemidler som video har fått innpass. I dette flerdimensjonale er det multimedia må bli forstått. 

			Performance art

			Performance art, eller på norsk performancekunst, har særlig manifestert seg i USA og Polen siden slutten av 1960-årene, og etter hvert har den spredd seg til andre land i Europa – slik som England, Island og de skandinaviske landene ellers. Dens historiske bakgrunn i vårt århundre ligger i kabareten, dadaismen og surrealismen. Dette var strømninger fra tiden omkring første verdenskrig som fikk betydninger for alle kunstarter. På Cabaret Voltaire i Zürich leste Hugo Ball i 1916 lyddikt iført et abstrakt kostyme som var utformet som en sylinder. Det som RoseLee Goldberg i sin bok Performance. Live Art 1909 to the Present kaller for levende kunst har sin bakgrunn i denne tiden.5 Det går helt konkret på at kunstneren skal involvere seg i handlinger eller aksjoner. I dette ligger også kimen til det som en forstår som konseptkunst, at kunstneren gjennom aksjoner eller installasjoner som skaper bilder på kunst eller ideen om kunst, som i seg selv betyr det å kunne eller det å gjøre. I USA utviklet dette seg i 1950- og 1960-årene til happenings og Fluxus, hvor man nettopp bruker gjentagelse og varighet i tillegg til å gjenskape situasjoner som er bilder på tilstander. Performativt sett er noe av kjernepunktet at det skulle utvikles handlinger innenfor visse oppsatte rammer og innenfor disse bruke idéer og bilder med både sosiale og estetiske implikasjoner. Teatergruppen The Living Theatre (1948–) eksperimenterte i 1960-årene med noe de kalte for free acting. Det innebar at skuespillerne skulle spille seg selv i stedet for å formidle en rolle. I Polen organiserte Tadeusz Kantor i 1960-årene en rekke frie forestillinger i kunstgallerier. Han mente at de gitte kunstneriske uttrykksformer må blande seg med hverandre for å kunne gi et riktig uttrykk for livet i det moderne samfunnet.6 Dermed kan en kanskje definere performancekunst på følgende måte: At elementer fra teater, billedkunst og musikk smelter sammen til nye konstellasjoner av uttrykk. 

			

			Det som kjennetegner opptredener med performance eller levende kunst er at det dreier seg om tilsynelatende upretensiøse forestillinger, gjerne med en aktør som benytter seg av forskjellige virkemidler. I den grad det brukes tekst, er det ikke fordi den betyr noe i seg selv eller skal angi et handlingsforløp. Den har samme virkning som tekstelementer i et maleri eller en billed-collage. Andre elementer er kroppen, kroppens bevegelser i rommet, dans og musikalske/lydlige virkemidler. Performance har imidlertid det til felles med teatret at den kan utvikle faste iscenesettelser med en viss grad av handlingsstruktur (visual performance), og ikke som i happeningen om fri utfoldelse innenfor visse oppsatte rammer. Rommet og romvirkningen har stor betydning for performancekunst. Den kan utøves nær sagt overalt, men særlig har det vært aktuelt i små teatersaler, på gaten eller i gallerier. Aktøren demonstrerer situasjoner, visuelle handlingsforløp og tilstander. Aktøren prøver aldri å få tilskuerne til å leve seg inn i det den gjør, men holder alltid avstand ved å markere at den utfører en handling eller to perform som det heter på engelsk. Her står vi ved et av kjernepunktene ved performancekunst. Det dreier seg om å utføre handlinger i sanntid uten at situasjoner spilles ut på en fortolkende måte. Performancekunstneren er altså ikke skuespiller, men en skuespiller kan godt bli utøver av performance på samme måte som en billedkunstner eller en musiker kan bli det. På den måten kan vi si at media møtes på et likeverdig plan, og derfor er det nærliggende å betegne den som multimediakunst. Det er også viktig å være oppmerksom på at nettopp utviklingen av moderne teknologi har bidratt til å gi nye muligheter. Bilder, lyd og film er virkemidler som er tatt i bruk på linje med kroppen, bevegelsen og rommet. 

			

			Performance og tablå i regikunsten

			Innenfor teaterkunsten har det i 1980-årene vært en klar tendens til å la seg påvirke av performance og tablå i regikunsten. Det har særlig vært tilfelle i tysk og fransk teater hvor regissører som Klaus-Michael Grüber og André Engel har stått for en klar tablåorientering, slik som i hans oppsetning av An der grossen Strasse (Ved den store landeveien) etter Anton Tsjekovs novelle på Schaubühne am Lehniner Platz` anneksscene i Kreuzberg, Berlin i 1984,7 mens det postavantgardistiske teater som særlig har vært knyttet til Italia, Nederland og Belgia har latt seg påvirke av performance som er orientert mot minimalisme i tekst og uttrykksmidler. Det er kombinasjonen av performative elementer og tablåvirkning som er viktig for å skape billedvirkning. Dette ligger til grunn for det som kan omtales som visuell dramaturgi eller performativt teater hvor virkemidlene er likestilte med hverandre.

			Postavangardisk teater

			Postavantgardistisk teater er et begrep som ble lansert av italienske kritikere og betegner en form hvor grensene mellom kunstartene er flytende. Forskjellige uttrykksformer trekkes inn i den teatrale prosessen, slik som minimalistisk billedkunst og musikk, kroppskunst og elektroniske media slik en som sagt kan se det innenfor performance. Den dramatiske strukturen i denne formen for teater er basert på det såkalte repetitive element, det vil si at elementer, handlinger, lyd og bevegelse gjentas med stereotyp eller komisk virkning. Denne formen for teater har også noe til felles med ny-ekspresjonismen innenfor dans og teater der en sterkt ekspressiv bruk av bilde, lys og skuespiller er kjennetegnende. Fellesnevneren mellom de forskjellige nye retningene er det tablålignende, med stilisering og aktøren i en mer eller mindre tekstrepresenterende eller figurativ funksjon som innebærer at skuespillerne går inn som en underordnet del av en visuell og auditiv helhet. Dette kan nok skremme skuespillere som ser rolletolkningen som det viktigste og frykter for at de psykologiske dybder skal gå tapt i det ekstremt visuelle og stiliserte – det mange vil oppfatte som representativt for dagens kjølige og urbane livsstil. Det er imidlertid en ubegrunnet frykt fordi denne måten å lage teater på kan berike den klassiske tradisjonen. Utviklingen fra tablå til performativt og tablåorientert teater viser dette. Og da får våre hjemlige nordiske teatermiljøer heller skjerpe seg for å ta del i den internasjonale nytenkningen. Det gjorde Johann Wolfgang Goethe i sin tid. Hans scenereformer sprang delvis ut fra den inspirasjonen han mottok fra 1700-tallets performative-kunst: Monodrama og attityder. Den gangen fikk den en stor betydning for utforskningen av skuespillerkunsten i sammenheng med utviklingen av arrangementskunsten, ikke minst slik Goethe utviklet den i sitt teater med fokus på diagonale bevegelser i rommet og sterke og svake linjer. Monodramatiske eksperimenter gikk altså inn i redskapskassen for utviklingen av arrangementskunsten på 1800-tallet og for den moderne regikunsten på 1900-tallet.

			

			Fra dette går det en direkte linke til utviklingen av arrangementskunsten som handlet om prinsipper for å etablere grupperinger på scenen, men da i form av dynamiske og levende tablåer og ikke statiske tablåer av minimalistisk karakter som senere dukker opp i det postmoderne teater. I det følgende vil det bli gitt en fremstilling av arrangementskunsten med vekt på hvordan den utviklet seg i Frankrike på 1800-tallet, og så vil jeg fokusere på tysk teater tidlig på 1900-tallet fra Max Reinhardt til Bertolt Brecht og så se på Brechts betydning for europeisk regikunst etter andre verdenskrig.

